Is buitelandse nommerplate geldig in Suid Afrika? - Jy en die RegJy en die Reg
Tuis › Artikels › Is buitelandse nommerplate geldig in Suid Afrika?
Verskeie motoreienaars in Suid-Afrika ry met buitelandse nommerplate. Hierdie motors is dalk ingevoer of die eienaars woon dalk in Lesotho, Namibië of Botswana, maar gebruik die voertuie hier in Suid-Afrika. Mag jy ry met 'n voertuig met 'n buitelandse nommerplaat? Is dit wetlik geldig?
Die eienaars met buitelandse nommerplate kan nou met 'n geruste hart op die Suid-Afrikaanse paaie ry.
Die hoogste hof van appèl het onlangs die Suid-Afrikaanse Inkomstediens (SAID) se appèl verwerp nadat hulle geappelleer het teen 'n vroeëre uitspraak van die Vrystaatse hooggeregshof. Die saak is aanhangig gemaak deur 'n inwoner van Ficksburg wie se motor in 2019 geskut is deur doaneamptenare. Die betrokke voertuig het 'n Lesothonommerplaat gehad en is deur 'n vriend van die eienaar bestuur toe doaneamptenare die voertuig afgetrek en gevra het vir 'n invoerpermit vir die voertuig. Die motor is daarna geskut. Die eienaar van die voertuig het kapsie hierteen gemaak en aangevoer dat die motor wettig geregistreer is in Lesotho en dat 'n invoerpermit daarom nie nodig is nie. Die owerhede wou egter steeds nie die voertuig teruggee nie. Die eienaar het daarna die reg in sy eie hande geneem en sy voertuig gaan terugneem. Hy is gevolglik gearresteer en oor 'n naweek aangehou tot en met sy borgaansoek die Maandagogggend. Dieselfde plaaslike owerheid het toe later beveel dat sy motor aan hom terugbesorg moet word. Die eienaar het die SAID hof toe geneem en die saak gewen. Die SAID het teen die beslissing geappelleer.
Die SAID se regspan het aangevoer dat die eienaar se motor geskut is ingevolge artikel 88 van die Doeane en Aksyns Wet van 1964, wat enige beampte, landdros of lid van die polisie bemagtig om enige skip, voertuig, plantmateriaal of goedere in besit te neem op enige plek met die bedoeling om vas te stel of daardie goedere onderworpe is aan moontlike verbeuring daarvan ingevolge die Wet op Doane en Aksyns.
Die eienaar se regspan het aangevoer dat hierdie betrokke artikel in die wet so vaag bewoord is dat enige Suid-Afrikaner wie se motor plaaslik gekoop is eintlik nou ook onderworpe is aan daardie artikel, wat tog nie moontlik kan wees nie. Enige persoon kan dus blootgestel word aan dieselfde behandeling as die eienaar, wat 'n duidelike inbreukmaking is op ons almal se grondwetlike reg om nie arbitrêr van ons eiendom ontneem te word nie.
Lesotho, Botswana, Swaziland, Namibië en Suid-Afrika vorm deel van SADU (Suider-Afrikaanse Doeane-unie) en al hierdie lande is onderworpe aan 'n enkele tarief en daar is geen spesiale doanepligte tussen hierdie lande nie, wat beteken dat motors van lidlande vryelik op Suid-Afrikaanse paaie kan rondry.
Na hierdie hofsaak is dit nou duidelik dat eienaars van buitelandse voertuie en motors met buitelandse nommerplate nou amptelik ongesteurd op Suid-Afrikaanse paaie mag rondry.